15 Akanya ka rekoto e baruti ba nang le yone malebana le ntwa. Ba ile ba tshegetsa, ba mpampetsa dintwa di le dintsi tse ditšhaba di ileng tsa nna le seabe mo go tsone le go di etelela pele. Ba ile ba segofatsa masole le go tsaya go bolaana ga one e le selo se se itshiametseng fela. Seno se dira gore re ipotse jaana, ‘A baruti bano ga ba ise ba ko ba akanye gore go na le baruti ba bangwe kafa letlhakoreng le ba lwang le lone ba ba dirang se se tshwanang fela le se bone ba se dirang?’ (Bona lebokoso le le reng “Modimo o Kafa Letlhakoreng la Bomang?”) Baruti ga ba neye Modimo kgalalelo fa ba ipolelela gore o ba eme nokeng mo dintweng tsa bone tse di matlho mahibidu e bile ga ba mo neye kgalalelo fa ba bolela gore ditekanyetso tsa Baebele di siilwe ke nako e bile ba letlelela boitsholo jo bo maswe jwa mofuta ope fela. A bo ba re gopotsa sentle jang ne ka baeteledipele ba bodumedi ba Jesu a neng a ba bitsa ba ba “dirang ka go tlhoka molao” le “bagogi ba ba foufetseng”! (Mathaio 7:15-23; 15:14) Boitshwaro jwa baruti bo dirile gore batho ba le dimilione di le dintsi ba se ka ba tlhola ba rata Modimo.—Mathaio 24:12.